הוועדה לקידום מעמד האישה ולשוויון מגדרי, כנסת 24, פרוטוקול מספר 27, 2021-12-13 10:00

עאידה תומא סלימאן: בוקר טוב לכולם.

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי, היום ה-13 בדצמבר 2021 והיום מכבדת אותנו השרה מירב כהן, השרה לשוויון חברתי, כדי לשמוע לפי סעיף 123.ז.1 לתקנון הכנסת אשר קבע כי שר שענייני משרדו נדונים בוועדה קבועה המנויה בסעיף 100 יופיע בוועדה על ענייני משרדו אחת לכנס של הכנסת, בדיווח כאמור יסקור השר לפני הוועדה את פעולות משרדו, את תכנית העבודה של המשרד ואת אופן ביצוע תקציב המשרד.

עאידה תומא סלימאן: כמו כן ישיב השר לשאלות של חברי הוועדה לרבות שאלות שהועברו מראש.

עאידה תומא סלימאן: ברוכה המצטרפת, כבוד השרה.

עאידה תומא סלימאן: האמת זה חידוש בכנסת ישראל שקרה בכנסת ה-23.

עאידה תומא סלימאן: כל משרד אמור לתת דיווח לוועדות ואני בטוחה שהמשרד לשוויון חברתי אשר עוסק בהרבה מהנושאים הקריטיים לוועדה פה ולעבודת הוועדה, אמנם חברי או הצוות של המשרד הבכירים של המשרד, גם הופיעו בוועדה ודיווחו, אבל אני חושבת שזו הזדמנות טובה גם לשמוע מהשרה לא רק סקירה של מה נעשה אלא מה מתוכנן, מה המדיניות שברצון השרה להוביל בכל הנושא של שוויון מגדרי, בנושאים שעמדו ולא הייתה בהם התקדמות עד עכשיו, יש הרבה נושאים שגם כן הייתה בהם התקדמות ונשמח לשמוע עליה.

עאידה תומא סלימאן: אני מבינה שהקדשת לנו 40 דקות כבוד השרה, למרות שהאמת רצינו שהדיון ייתן אפשרות לכמה שיותר גם לארגונים וגם לחברות הכנסת שמכבדות אותנו גם היום בנוכחותן, להעלות את השאלות.

עאידה תומא סלימאן: אני מאוד מקווה שאם יהיה צורך להוסיף לזמן הזה ונקיים את הדיון בצורה הכי מאפשרת.

עאידה תומא סלימאן: בבקשה כבוד השרה.

מירב כהן: בוקר טוב לכל חברות הכנסת, אני רואה פה רק חברות כנסת.

מירב כהן: אני מקווה שבדיונים אחרים מגיעים גם גברים.

עאידה תומא סלימאן: לא כל כך הרבה.

מירב כהן: אז קודם כל יישר כח על התהודה ועל ליווי הנושא בצורה מאוד מקצועית ועקבית לך, יו"ר הוועדה, אני יודעת שזה באמת באמת בליבך, עוד לפני שנכנסת לכנסת ואת ממשיכה את זה ואנחנו מדברות ועובדות גם בין הדיונים או בעיקר בין הדיונים.

עאידה תומא סלימאן: כן.

מירב כהן: אני אתייחס לנושאים שאתם מבקשים שאתייחס אליהם ואני גם אתן סקירה של הפעילות שניתנת היום במשרד לשוויון חברתי וגם ברשות לקידום מעמד האישה.

מירב כהן: נתחיל עם התקציב המגדרי, שזה נושא שאנחנו מאוד מחויבים אליו, גם ברמת ניתוח השימושים של השירותים השונים שניתנים במשרדים, שירותי הקצה וגם ברמת הייצוג של נשים במשרות ותפקידים בכירים במשרדי הממשלה השונים.

מירב כהן: אז יש לי פה שני כובעים, קודם כל, הרשות לקידום מעמד האישה עושה עבודה מול כל משרדי הממשלה לבדוק את הפרמטרים האלה וגם אנחנו כמשרד ממשלתי גוזרים על עצמנו להוות דוגמה ולעמוד ביעדים שאנחנו מצפים ממשרדים אחרים לעמוד בהם.

מירב כהן: אז קודם כל מבחינת המשתמשים, או יותר נכון המשתמשות בשירותי הקצה, אני יכולה להגיד, למשל אם ניקח את תחום הליבה שלנו שזה זקנים, ברוב השירותים שאנחנו מספקים היום כמשרד, המשתמשים הם למעשה משתמשות, למשל פרויקט כיתות ותיקים שלנו, 76% מהמשתמשים הן נשים.

מירב כהן: קשר רב דורי, 70% נשים, דרוש ניסיון שזו תכנית שמתעסקת בתעסוקה, זה בעיקר לנשים.

מירב כהן: אגב, אני חושבת שבתחום הזקנה זה גם מאוד מתבקש כי תוחלת החיים של נשים היא ארוכה יותר ואז אנחנו באמת רואים בגילאים האלה, כשהולכים לבתי אבות, לדיורים מוגנים וכן הלאה, הרבה יותר נשים.

מירב כהן: באמת תוחלת החיים היא גבוהה יותר.

מירב כהן: במשרד לשוויון חברתי אני יכולה להציג לכם נתון שבדקנו את שנת 2020, מתוך 17 משרות בכירות, 11 היו נשים, שזה ייצוג טוב.

מירב כהן: בהמשך אווה מהרשות לקידום מעמד האישה וגם משה מהמשרד יוכלו לפרט את זה יותר.

מירב כהן: אני רוצה לעבור לסקירה כללית של הפעילות שלנו.

מירב כהן: אנחנו מתמקדים, התחום הוא מאוד רחב ובתכנית העבודה המשרדית בחרנו מספר נושאי ליבה להתמקד בהם במטרה לחולל בהם שינוי.

מירב כהן: הנושא הראשון זה תפקידים בכירים וייצוג הולם.

מירב כהן: אז קודם כל העברנו בממשלה החלטה שמחייבת ייצוג הולם של נשים במשרות בכירות.

מירב כהן: זאת אומרת היום כשמסתכלים על המגזר הציבורי, רוב העובדים הן למעשה עובדות אבל לצערי, כשמסתכלים על המשרות הבכירות ביותר, שם הייצוג הוא בחסר.

מירב כהן: לכן אנחנו העברנו החלטה שקובעת שאנחנו רוצים 50% ייצוג של נשים במשרות הבכירות, ואנחנו עכשיו בימים אלה נמצאים בתהליך עבודה עם נציבות שירות המדינה כדי לאסוף את הנתונים ולהבין כרגע איפה אנחנו עומדים, כאשר אנחנו לקחנו על עצמנו לדווח לממשלה איפה זה נמצא.

מירב כהן: יותר מזה, אנחנו בתהליך עבודה מול הנציבות לאשר כלי אגרסיבי שיש שמתנגדים לו, בממשלה זה לא עבר בקונצנזוס, שיאפשר לנו במקרים קיצוניים של משרדי ממשלה שלאורך שנים ולאורך זמן למרות התרעות, עדיין לא ממנים נשים, יאפשר לנו במצבי קיצון לחייב משרד לייעד משרד לאישה.

מירב כהן: זאת אומרת, זה מצב שאנחנו מאוד לא רוצים להגיע אליו כי זה כלי שבמהותו המטרה שלו הרתעתית, אבל חשוב שתהיה את ההרתעה הזו כדי שיהיה שלב מסוים אחרי שנתנו זמן היערכות ונתנו התראות, אם המשרד ממשיך לא לתת ייצוג לנשים יהיה לנו כלי יותר אגרסיבי לקיים.

עאידה תומא סלימאן: האמת, בפרסומים שהיו בשבוע שעבר כיכב משרד התחבורה עם 2% משרות בכירות לנשים.

עאידה תומא סלימאן: אני חושבת שאפשר להתחיל משם.

קריאה: כולל השרה?

מירב כהן: לא.

מירב כהן: זה תפקידים בכירים.

מירב כהן: זה לא משרות אמון ולא נבחרי ציבור.

עאידה תומא סלימאן: זה משרות של הנציבות.

מירב כהן: בדיוק.

מירב כהן: אז זה חלק חשוב, אנחנו עובדות כדי לקדם את מאגר קורות החיים שלנו לנשים שבעצם הפיתוח שאנחנו עושות שם זה גם כדי לשפר את התשתית הטכנולוגית של המאגר וגם כדי לשפר את השיווק שלו.

מירב כהן: אווה מנהלת הרשות בטח תרחיב על זה, אבל המטרה היא בסופו של דבר להגיע לכמה שיותר דבר שהוא אינטראקטיבי ולא רק יירשמו אליו אלא גם ברגע שיש משרה שרלוונטית למועמדת מסוימת אז יהיה ממש ביקוש וזה יעודד יותר נשים להגיש את עצמן למשרות בכירות, אז יש שם גם עבודה שיווקית וגם עבודה טכנולוגית.

מירב כהן: בכלל, ברשות נעשית הרבה עבודה.

מירב כהן: בכל פעם, כשיש נגיד פרס ישראל, איך אנחנו דואגות שיש מספיק מועמדות לפרס ישראל?

מירב כהן: נעשתה שם עבודה מאוד גדולה והועברו המלצות ופנינו לנשים שחשבנו שראוי שיגישו את עצמן, והצענו עזרה בלהעביר את ההמלצות וכן הלאה.

מירב כהן: זה בכל הדברים שקשורים לייצוג הולם.

מירב כהן: החלק השני בתכנית העבודה מתייחס למיגור האלימות והטרדות מיניות.

מירב כהן: אז קודם כל אנחנו מקדמים את החקיקה של אלימות כלכלית שאני מקווה שבקרוב תגיע לכנסת.

מירב כהן: זה התחיל בממשלה הקודמת ונפסק בגלל הבחירות, אני מקווה שבקרוב נוכל להתקדם עם זה ולהגיע חזרה לכנסת.

מירב כהן: בינואר יעלה קמפיין למיגור הטרדות מיניות במקומות עבודה, זה חלק מיישום מסקנות ועדה שאווה ריכזה.

מירב כהן: בינואר עוד מהלך חשוב שיקרה יחד עם איריס פלורנטין ממשרד הרווחה, זה קול קורה ליועצות ברשויות המקומיות לקידום מעמד האישה, שהפוקוס שם גם יהיה פעילות בתחום מיגור האלימות, ובמקביל אנחנו פנינו, עשינו בדיקה באילו רשויות מקומיות אין ממונות על הטרדות מיניות ויצרנו שיח עם הרשויות המקומיות שבהן אין ממונות כאלה.

מירב כהן: זה בעיקר התמקד בחברה הערבית ואנחנו עושות עבודה שם, ובנוסף בקרוב אנחנו נקבל את הממצאים על הטרדות מיניות במוסדות להשכלה גבוהה.

מירב כהן: על פי החוק הקיים הממונות במוסדות האלה מחויבות לדווח לרשות אחת לשנה, ביחד עם הוועדה.

עאידה תומא סלימאן: כן.

עאידה תומא סלימאן: רק צריך לאחד את הטפסים.

אווה מדז'יבוז: אנחנו דווקא על זה ביחד.

עאידה תומא סלימאן: נהדר.

מירב כהן: התחום הנוסף זה התחום של חינוך לשוויון מגדרי.

מירב כהן: פה נעשית עבודה עם משרד החינוך, כאשר הפוקוס שהתחלנו בו זה דווקא חינוך לגיל הרך, ושם אנחנו בקרוב נוכל לצאת עם קול קורא לגנים.

אווה מדז'יבוז: יצאנו.

מירב כהן: יצאנו אבל טרם פרסמנו אותו.

אווה מדז'יבוז: עוד לא פרסמנו את זה אבל יש בפריסה ארצית 70 גנים.

עאידה תומא סלימאן: 70 גנים מה?

אווה מדז'יבוז: 70 גנים בפיילוט לחינוך מגדרי לגיל הרך.

אווה מדז'יבוז: גילאים 3-6.

אווה מדז'יבוז: יחד עם משרד החינוך, זה לא גנים עצמאיים, זה מה שנקרא חינוך חובה 3-6, חינוך לשוויון מגדרי בפריסה ארצית גם בחברה הערבית וגם בחברה היהודית.

מירב כהן: ובנוסף אנחנו עושות שיתוף פעולה עם בית התפוצות, שלשם יגיעו תלמידים ותלמידות ויעברו הכשרות על נשים פורצות דרך בחברה הישראלית כדי להוות דוגמה, השראה לדור העתיד.

מירב כהן: מעבר לזה, סוגיות שהן יותר כלליות, אנחנו עובדות על גיבוש תכנית עבודה כוללת בהתאם להחלטת האו"ם 1325 וגם להטמעת חשיבה מגדרית במשרדי הממשלה.

מירב כהן: בעצם ברוח החלטת האו"ם אנחנו נבנה תכנית חומש לרשות ולמשרד, שבעצם תזהה את הסוגיות הכי אסטרטגיות, כשברור שיהיה פה צורך בשיתוף פעולה בין משרדים, זה לא משהו שהרשות כולה תבצע אלא תתכלל, ואנחנו נמצאים בעיצומו של תהליך של בניית עבודה גדולה, כדי שלא נתמקד רק בפרויקטים נקודתיים אלא נראה את התמונה בכללותה.

עאידה תומא סלימאן: קיימנו דיון על הנושא הזה, אני שמחתי מאוד לפני שנה כאשר כבוד השרה ענתה לשאילתה שהגשתי והבטחת את הקיום.

עאידה תומא סלימאן: כדאי להזכיר, ההחלטה הזו התקיימה, אומצה על ידי הממשלה והפכה אותה להחלטה להקמת ועדת מנכ"לים ב-2014 ולפני שנה כבוד השרה הבטיחה שהולכים לעשות ואז נכנסנו לבחירות והוקמה ועדת המנכ"לים ואני הבנתי ממנכ"לית הרשות בדיון הקודם שבתחילת החודש שעבר, ב-8 או 9 לנובמבר כינסתם את הוועדה.

עאידה תומא סלימאן: אחת השאלות המהותיות בנושא של 1325 שזאת החלטה שמתייחסת להשפעות הקונפליקטים המיליטריסיים על חיי נשים ואחד הדברים שנעשו עד עכשיו, גם בהחלטת הממשלה, שניסו לא להתייחס לנושא הזה.

עאידה תומא סלימאן: השאלה, ועדת המנכ"לים, כבוד השרה במדיניות שלך, אתם הולכים רק להתייחס, כי בדרך כלל במדינת ישראל התייחסו לשני דברים, לאלימות בתוך המשפחה נגד נשים ולייצוג הולם בתוך מוקדי קבלת ההחלטות.

עאידה תומא סלימאן: זה מה שלקחו מ-1325.

עאידה תומא סלימאן: האם הולכים גם כן להרחיב את היריעה ולהתייחס למהות האמיתית של ההחלטה הזו גם כן?

מירב כהן: התשובה היא כן ואווה אחר כך תרחיב.

אווה מדז'יבוז: אני ארחיב עכשיו.

אווה מדז'יבוז: קודם כל כמו שאמרתי לך, אכן כונסה הוועדה ונבילה הופיעה והיא ייצגה את הנקודה הזאת היא חידדה אותה והתייחסה לזה.

אווה מדז'יבוז: המפגש הבא שמתקיים ב-22 לחודש הזה שזה בשבוע הבא בעצם, משתתפת בו גם השרה וגם כנראה שר החוץ, מובילים את זה משרד החוץ, זה מתקיים במשרד החוץ ושם הולכים לדון בסוגיה הזאת.

אווה מדז'יבוז: השגרירה המיוחדת אביבה רז שכטר היא אחראית מטעם משרד החוץ והיא השגרירה המיוחדת לעניין 1325 והיא מובילה את התחום הזה.

עאידה תומא סלימאן: ארגוני החברה האזרחית ישתתפו בכל הדיונים?

מירב כהן: חשוב לי להגיד משהו על שיתוף הפעולה שלנו עם ארגוני החברה האזרחית.

מירב כהן: אנחנו בקשר שוטף ויום-יומי עם ארגוני החברה האזרחית, אגב גם הרבה מאוד בהקשרי חקיקה.

מירב כהן: אני יושבת בוועדת שרים לענייני חקיקה ולכן מגיעות לשם הרבה החלטות שיש להן השפעות על התחום המגדרי, אז אנחנו בקשר גם איתם, גם בהקשר הזה שזה כל שבוע, וגם במסגרת גיבוש תכנית העבודה קיימנו סבב של פגישות עם הרבה מאוד ארגוני חברה אזרחית, אנחנו בקשר שוטף.

אווה מדז'יבוז: אני אחדד שבמפגש הראשון הייתה המנכ"לית של איתך מעכי, והמנכ"לית של פורום - - -, יצא בנוסף במקביל קול קורא שיתוף ציבור לכל החברה האזרחית, ואנחנו מחכים בימים אלה לקבל את התשובות.

אווה מדז'יבוז: במפגש הקרוב לא כי זה רק מפגש של משרדי הממשלה, ובמפגש לאחר מכן יופיעו גם חלק מהארגונים.

עאידה תומא סלימאן: יופי.

מירב כהן: אני רוצה להתייחס גם לסוגיה של התכנית שלנו לחברה הערבית ואחרי זה אני אשמח לפתוח להתייחסויות כדי לשמוע את הפידבקים שלכם.

מירב כהן: יש לנו את הזכות באותו משרד גם לקדם את תכנית החומש לחברה הערבית, תכנית מאוד גדולה וחשובה שיש שם הזדמנות להכניס חשיבה למען הנשים הערביות שסובלות מהרבה מאוד עוולות, וזה לא נעשה בעבר.

מירב כהן: אז קודם כל הקמנו צוות מגדרי שילווה את כל תכנית העבודה ואנחנו עכשיו בתהליך הסטטוטורי של למנות את כולם, שזה יהיה רשמי, רסמי, וההשפעה שלהם תהיה כמה שיותר גדולה.

מירב כהן: זה מאוד חסר, כי כשמסתכלים על הכל בלי דגש על העניין המגדרי הוא פשוט נופל בין הכיסאות, וכן נעשתה איזו שהיא בדיקה לגבי היקפי הנשים שמשתמשות היום בתכניות שתוקצבו במסגרת תכנית החומש, אז רואים שם מספרים שהם בסדר.

מירב כהן: נגיד, - - - המשאבים אנחנו רואים ש-50% זה נשים, בקולקטיב אימפקט זה 60%.

מירב כהן: אבל אני חושבת שדווקא בהקשר של תכנית החומש לחברה הערבית לא נכון להסתכל על זה ככה אלא ממש לעבור תחום- תחום עם צוות שזו הראייה שלו, זה החזון שלו.

עאידה תומא סלימאן: את יודעת כבוד השרה, שאני חסידת הגישה הזו ואת האמת, אני עדיין זוכרת את הפגישה הראשונה שהתקיימה בינינו, עוד תחת הכותרת של 922, אני העליתי את הבעייתיות הזו שתכנית החומש, גם הקודמת, לא לקחה בחשבון באופן ספציפי צרכים מסוימים של הנשים ויש צרכים מסוימים.

עאידה תומא סלימאן: זה לא רק כמה הן נהנות מהתקציבים הקיימים אלא גם כן מלכתחילה, כאשר בונים את התכנית ואת החשיבה, ואז אני עדיין זוכרת גם שעלתה הצעה של הצוות המגדרי ואני שמחה לשמוע שהוקם הצוות הזה ואני מאוד מקווה שלצוות הזה יהיו סמכויות מעבר לייעוץ.

עאידה תומא סלימאן: כי אני יודעת מה קורה בתכניות האלה וביישום שלהן והרבה פעמים בחיבוק הדב שנותנים לתכנית הזאת.

מירב כהן: תראי, כל הניהול של תכנית החומש לערבים, המקום של המשרד לשוויון חברתי הוא מקום של סמכויות רכות, של יצירת קונצנזוס עם המשרדים המקצועיים, בואו נגיע בהסכמה לדברים, כי הרי זו תכנית ששותפים לה 21 משרדי ממשלה.

עאידה תומא סלימאן: נכון.

מירב כהן: ברור שאנחנו לא באים למשרד התחבורה או למשרד החינוך או למשרד הבינוי והשיכון ומכתיבים להם מה בדיוק לעשות.

מירב כהן: זה שיח שהמטרה שלו בסוף להגיע לקונצנזוס ולכן גם אנחנו כמשרד לא באים ומנחיתים הוראות.

מירב כהן: אני חושבת שאין כל כך התנגדות לדברים, כמו שבכלל לא נותנים על זה את הדעת, זאת אומרת אנחנו אפילו לא במקום שבו אני יכולה להגיד לך 'יש שלושה דברים - - - '

עאידה תומא סלימאן: וזה יותר גרוע.

מירב כהן: זה יותר גרוע.

מירב כהן: זה מקום יותר התחלתי.

מירב כהן: כי הוויכוח הוא אפילו עדיין לא על מה אנחנו עושים אלא על זיהוי הדברים, הפרמטרים המשמעותיים שיכולים לחולל שינוי למען נשים.

עאידה תומא סלימאן: נכון, אבל את האמת, בגלל זה יש למשרד, אני חושבת שהמשרד נכון יכול להיות שאין לו סמכויות, בוא נגיד - - -

מירב כהן: לא, אגב אני אוהבת את זה.

מירב כהן: אני חושבת שזה טוב שזה מצריך מאיתנו להגיע לקונצנזוס עם המשרדים, כי רק ככה מייצרים פתרונות שהם ישימים בסוף.

מירב כהן: אני לא חושבת ש- - - אבל יש חשיבות לצוות הזה גם אם מבחינה סטטוטורית הוא לא מחייב.

מירב כהן: זה מה שאני אומרת.

עאידה תומא סלימאן: כן, אבל לצערי גם, אני בטוחה שאת ראית גם את הפרסומים שהיו בשבוע שעבר, למשל בעניין תקציב המדינה.

עאידה תומא סלימאן: תקציב המדינה, כאשר מנתחים אותו, המצב הוא ממש בעייתי.

מירב כהן: נכון.

עאידה תומא סלימאן: בעייתי.

עאידה תומא סלימאן: למרות כל ההצהרות, לא חשוב אם אני מסכימה עם ההצהרות האלה או לא, ואני לא, כמה התקציב הוא חברתי וכמה התקציב הוא מנסה לפתור בעיות.

עאידה תומא סלימאן: התמונה כאשר מנתחים את התקציב, היא מאוד מאוד עגומה.

מירב כהן: אני מסכימה.

עאידה תומא סלימאן: השאלה איך מתכננים לתקן את המצב הזה כי להגיד את האמת זה מאוד מעורר דאגה, כאשר גם התכנית שהיא תכנית כוללת, אבל גם התקציב הוא לא לוקח.

עאידה תומא סלימאן: דעתי ידועה אבל זה לא חשוב, מה שחשוב עכשיו זה איך מתקנים את המצב שנוצר.

מירב כהן: מסכימה.

מירב כהן: בהקשר של החברה הערבית והתכנית ברשויות הערביות, אנחנו פשוט נקים צוות שילווה את כל התכניות בכל משרדי הממשלה ויתניע את האינטרסים ואת הצרכים של הנשים בתוך תכניות העבודה.

מירב כהן: פשוט צריך להתחיל לעשות את זה.

מירב כהן: מה שאני אומרת זה שאפילו זה עדיין לא נתקל בקשיים פרקטיים כי עדיין לא מופו הנקודות הקריטיות.

מירב כהן: אנחנו בשלב יותר התחלתי מזה ואני מסכימה איתך שהמצב הוא מאוד לא טוב, זה מצריך עבודה קשה ודחופה.

מירב כהן: אני לא באה לייפות את המציאות.

עאידה תומא סלימאן: אני לא ציפיתי שאת תייפי.

עאידה תומא סלימאן: אני חושבת שהמציאות היא ברורה, השאלה מה הפתרונות.

עאידה תומא סלימאן: השאלה איך אנחנו מתקדמים משם.

מירב כהן: נכון.

מירב כהן: יש פה את אווה ומשה שאני דווקא מציעה אולי שהם ישיבו בהתאם לדברים שמעניינים פה אתכם ושלא נעשה סקירות עכשיו על מה שהנתונים שיש לנו, בלי שום קשר לסוגיות שאתם רוצים להתמקד בהן.

עאידה תומא סלימאן: אני רוצה לתת לחברות הכנסת אם הן רוצות להתייחס.

קריאה: עדיין לא.

קריאה: אני מקשיבה.

קריאה: חשוב לי לשמוע.

טטיאנה (טניה) מזרסקי: אני גם באתי לשמוע, תוך כדי כבר יש לי כמה הערות.

טטיאנה (טניה) מזרסקי: אבל שוב אנחנו חוזרים לשיתופי פעולה גם בין משרדי ממשלה וגם בין מרכז לשלטון מקומי ורשויות מקומיות למשרדי הממשלה.

טטיאנה (טניה) מזרסקי: משרדים בונים תכניות, תכניות נהדרות, לפי פרמטרים, אבל מי שמיישם ומי שמבצע את העבודה בשטח הם אנשים שעובדים ברשויות המקומיות, בשירותי רווחה, יועצות לקידום מעמד האשה ומישהו שממונה ברשות המקומית על הטרדות מיניות אבל איך המידע ואיך מה שאתם מתכננים, איך זה מגיע לשטח ואיך נשים, אותן נשים, יידעו שיש להן שירות שהן יכולות ליהנות ממנו, שיש דרך שהן תקבלנה מיצוי זכויות מלא ולא רק הצהרות.

טטיאנה (טניה) מזרסקי: זה חשוב שזה יגיע לכולם.

מירב כהן: אני אגיד על זה משהו.

מירב כהן: למשרד לשוויון חברתי יש זרועות ביצועיות בשלטון המקומי בהרבה מאוד תחומים.

מירב כהן: השלטון המקומי הוא הפרטנר הכי חזק של המשרד שלנו.

מירב כהן: יש שם יועצות לענייני נשים, יש שם יועצים לענייני אזרחים ותיקים ויש לנו מרכזי צעירים ויש לנו הרבה מאוד סוכני שינוי ברשויות המקומיות.

מירב כהן: אבל בואו נגיד את האמת, שלוש שנים לא היה תקציב מדינה, הם יובשו למוות.

מירב כהן: אוקיי?

מירב כהן: לא היה שם תקציב לשום פעילות כבר הרבה מאוד שנים ויש לזה מחיר.

מירב כהן: יש לזה מחיר של ייאוש, יש לזה מחיר של חוסר עשייה, של חוסר מענים ואנחנו עכשיו, הקול הקורא הזה שיוצא בינואר לא היה מזה שנים.

מירב כהן: אני באתי לאירוע עם יועצות לענייני נשים, לקידום נשים ברשויות מקומיות, הן כל כך שמחו שמישהו סוף סוף נותן להם איזה שהוא תקציב לפעילות, הן כבר שנים מיובשות.

מירב כהן: אנחנו רואים בשטח את הנזקים האדירים של היעדר תקציב.

עאידה תומא סלימאן: מה העלות של הקול הקורא הזה?

מירב כהן: 5 מיליון שקלים לשנה.

מירב כהן: ואני מקווה שנצליח להרחיב אותו.

עאידה תומא סלימאן: אני מכירה את התכנית הזו.

אווה מדז'יבוז: לא, את מכירה את התכנית שהייתה של ה-30 לשלוש שנים שפשוט לא הותנעה ולא יושמה.

אווה מדז'יבוז: מתוך 257 רשויות ניגשו 130 ובפועל יישמו אותה בערך 90 ומשהו.

אווה מדז'יבוז: היא הייתה בזמנו ועכשיו זה משהו חדש.

עאידה תומא סלימאן: אז מה, עכשיו יש ירידה מבחינת התקציב?

עאידה תומא סלימאן: היה 10 מיליון ועכשיו יש 5 מיליון?

מירב כהן: לא היה תקציב באותן שנים.

אווה מדז'יבוז: אנחנו מדברים על לפני שלוש שנים, שגם זה לא יושם.

אווה מדז'יבוז: זה היה תיאורטי, בוא נגיד ככה.

אווה מדז'יבוז: זה היה תיאורטי, זה לא באמת היה.

אווה מדז'יבוז: אז היה רעיון ללכת על 10 מיליון לשנה, אבל הוא היה קול קורא מאוד מורכב שכמעט אף אחד לא - - -

עאידה תומא סלימאן: אני מכירה כי ליוויתי את זה, היו הרבה קשיים אצל היועצות גם כן לאחר היישום על הדיווחים, על מה מתקבל ומה לא מתקבל.

עאידה תומא סלימאן: אני זוכרת את זה טוב מאוד.

אווה מדז'יבוז: נכון.

אווה מדז'יבוז: אז הקול הקורא הזה הוא כרגע המיידי, 5 מיליון מידיים שמיועדים רק לנושא אחד, אני מזכירה שאז היה פוקוס על הרבה מאוד תחומים, כמעט על כל התחומים.

אווה מדז'יבוז: זה 5 מיליון שמיועדים לנושא אלימות, זה אמור להיות הרבה יותר פשוט, הרבה יותר - - -

עאידה תומא סלימאן: זה משהו אחר.

עאידה תומא סלימאן: זו אותה תכנית שאתם מדברים עליה עם איריס פלורנטין?

אווה מדז'יבוז: נכון.

עאידה תומא סלימאן: אז בעצם היה שם 10 מיליון.

אווה מדז'יבוז: לא, 10 מיליון זה משהו אחר.

עאידה תומא סלימאן: אני יודעת.

עאידה תומא סלימאן: אבל היה איזה שהוא אייטם בתוך התקציב שהוא 10 מיליון תקציב ליועצות שהן צריכות לנצל אותו ולא נוצל.

אווה מדז'יבוז: לא נוצל.

עאידה תומא סלימאן: הרבה מהקולות הקוראים והרבה מהתקציבים לא מנוצלים כמו שצריך.

עאידה תומא סלימאן: אבל יועדו 10 מיליון לשלוש שנים, זה 30 מיליון.

עאידה תומא סלימאן: עכשיו זה 5 מיליון שהם מהתקציב של הרווחה בעניין אלימות.

עאידה תומא סלימאן: אין תקציב מיוחד מהמשרד ליועצות בעניין פעילות שוטפת או כל מיני נושאים אחרים?

אווה מדז'יבוז: יש 10 מיליון.

אווה מדז'יבוז: אני אעשה רגע סדר ואני רוצה גם למה שאמרה השרה.

אווה מדז'יבוז: אלה הזרועות הביצועיות, אבל חלק מהבעייתיות מעבר לזה שלא היה תקציב זה גם היעדר ענין של סמכויות.

אווה מדז'יבוז: למשל מי שאחראי על היועצות בפועל זה משרד הפנים, הרשות לקידום מעמד האישה זו הזרוע הביצועית של השרה לעניין שוויון מגדרי, מה שהיא מחויבת כלפי היועצות זה כל העניין של ההכשרות.

אווה מדז'יבוז: ואת זה כמובן יש תקציב נפרד.

אווה מדז'יבוז: יש תקציב נפרד להכשרות ויש תקציב ייעודי, 5 מיליון, קול קורא לשנת 2022, כשאנחנו ב-2023-2024 מכניסים לעניין של התקציב, ששוב, אני רוצה לעשות פה עוד פתיחת סוגריים למה שהשרה אמרה, ההיערכות בתקציב, למידת הלקחים ממה שקרה בתקציב 2021-2022 שהוא נעשה ניתוח בדיעבד, זה כבר היערכות מעכשיו לתקציב 2023-2024, כדי להציב יעדים כמו שכבר אמרתי, עם גורם חיצוני מקצועי שהולך לעשות דריל-דאון במשרדים, ב-10 משרדים, ולבנות תכנית יעדים עם בקרה לתקציב 2023-2024.

אווה מדז'יבוז: אז אם אני סוגרת את כל הדבר הזה, ל-2022 - - -

עאידה תומא סלימאן: בפעם הקודמת שהיית פה אמרת שעדיין אין לך את התקציב.

אווה מדז'יבוז: כבר - - -

עאידה תומא סלימאן: יש תקציב למי שיעשה את הניתוח הזה?

אווה מדז'יבוז: כן.

אווה מדז'יבוז: אמרתי שיש את התקציב, זה היה תהליך מכרזי.

אווה מדז'יבוז: המכרז נסגר ויש כבר את הגורם המבצע.

מירב כהן: אני רוצה רגע להתחבר למה שיו"ר הוועדה אומרת.

מירב כהן: תראי, התקציב של הרשות לקידום מעמד האישה, לכל הרשות, לכל הנושאים זה 5 מיליון שקלים בשנה.

עאידה תומא סלימאן: זה עוד משהו, כלומר שרציתי לדבר עליו.

עאידה תומא סלימאן: אי אפשר להניח תיק כזה שהוא חוצה כלל משרדים והוא 0.5% מאזרחי מדינת ישראל וזה מדבר על הפנים של החברה הישראלית, ותקחו 5 מיליון שקל ושמונה תקנים לעבוד בזה.

עאידה תומא סלימאן: זה מעיד על - - -

מירב כהן: אין ספק.

מירב כהן: אבל צריך להבין שזה המצב.

מירב כהן: זה 5 מיליון שקלים לכל שנה, זה מעט מאוד.

עאידה תומא סלימאן: יהיה לאחר הקמת קבינט מגדרי ושהממשלה, שתייעד עוד תקציבים לנושא.

מירב כהן: קודם כל אנחנו נמשיך להיאבק על זה להגדיל את זה.

מירב כהן: האמירה בעצם אומרת שאנחנו גוף שהוא מתכלל, שהביצוע הוא במשרדים אחרים, שהתקציבים בסוף צבועים במשרדים אחרים.

מירב כהן: אני משתפת אותך בדיוני התקציב מול משרד האוצר.

מירב כהן: להגיד לך שזה מספיק לנו, שזה לא מקשה עלינו?

מירב כהן: זה מקשה עלינו, אבל זה התקציב שעומד לרשותנו ונעשה איתו את המקסימום ונמשיך להיאבק על עוד תקציבים, אבל באמת - - -

עאידה תומא סלימאן: אני חושבת שהמדינה טועה בגדול או הממשלה, כאשר מצד אחד היא מציבה יעדים מאוד גבוהים בעניין של שוויון מגדרי ומדברת על שוויון מגדרי כאחד הדגלים שהיא נושאת איתה ורוצה לקדם, ומצד שני בודקים את ההשקעה האמיתית.

עאידה תומא סלימאן: כי תקציבים במשרדים אחרים, אני כבר יודעת מה יש במשרדים האחרים, אבל מי שאמור לבצע את העשייה ואת העבודה של באמת להתייעץ, לקדם, לדחוף את המשרדים לעשות את העבודה כמו שצריך, זה הרשות.

עאידה תומא סלימאן: כאשר מקדישים 5 מיליון שקל לרשות זו תעודת עניות על אמונה בדגלים שמרימים, לצערי הרב.

מירב כהן: קודם כל אני מסכימה עם כל מילה.

מירב כהן: אני חושבת שאנחנו צריכות לייצר תחושת הצלחה עם מה שיש לנו ולבוא לדיוני התקציב הבאים חזקות יותר.

מירב כהן: בסוף בסוף זו גם השקעה שמשתלמת למדינה, ככל שנצמצם פערים חברתיים ומגדריים.

מירב כהן: וזו המשימה, זה האתגר שעומד לרשותנו, לבוא ולהראות איך אנחנו באמת ממנפות את התקציבים האלה לעשייה שחשובה למדינת ישראל ולבוא חזקות יותר לדיוני התקציב הבאים.

עאידה תומא סלימאן: אני מציעה שנשמע את הארגונים כאשר השרה נמצאת, כדי גם שהיא תשמע מה יש לכם ואם יהיו תשובות מאנשי המקצוע, אחר כך נקבל אותן.

עאידה תומא סלימאן: אבל קודם כל נשמע מהארגונים.

עאידה תומא סלימאן: נתחיל עם מי שנמצא כאן, אורית סוליציאנו, מאיגוד מרכזי הסיוע בבקשה.

אורית סוליציאנו: בוקר טוב לכולן.

אורית סוליציאנו: היות והייתי חברה ב-, אני פונה לכבוד השרה וליו"ר הרשות לקידום מעמד האישה כאשר בזמנו מינתה אותנו איגוד מרכזי הסיוע ואני הייתי הנציגה להיות בוועדה החשובה, ועדת מדז'יבוז, שבאמת עשתה דיונים מאוד רציניים למשך זמן מאוד ארוך ואז הגיעו כל החוסר משילות וחוסר ממשלה וכל התהפוכות שעברנו, ואני מודאגת ואני כן אשמח לשמוע, היו הרבה בעיות של מימוש התקציב שניתן לך, היו 10 מיליון שקלים - - -

מירב כהן: מעולם לא היו 10 מיליון.

מירב כהן: חשוב להגיד.

עאידה תומא סלימאן: לא היה ולא נברא.

אורית סוליציאנו: זה בעצם מה שאני רוצה לדעת.

עאידה תומא סלימאן: הייתה הצהרה.

עאידה תומא סלימאן: כסף לא.

אורית סוליציאנו: מאוד חשוב לי כי באמת נעשתה עבודה מאוד רצינית ויסודית ואין ספק שיש הרבה מאבקים שצריך לעשות כדי לצמצם את תופעת האלימות המינית ולצמצם פערים חברתיים בהיבטים האלה, אז חשוב לי לשמוע מה כן קרה ולראות איפה אנחנו כארגונים יכולים לסייע כדי שהדברים יתממשו.

אווה מדז'יבוז: אז אני כן שמחה להגיד שהשרה הביאה, זה בעצם היו אמורים להיות 10 מיליון שפרוסים על פני שלוש שנים, יש את ה-3.3 מיליון שקלים הראשונים, כשההמלצה הראשונה של הקמפיין, זה מה שהשרה התייחסה, ובע"ה זה יעלה בסוף ינואר.

עאידה תומא סלימאן: הקמפיין יעלה 3.3 מיליון שקלים?

עאידה תומא סלימאן: זה קצת, כאשר התקציב של כל הרשות 5 מיליון.

אווה מדז'יבוז: קמפיין הוא הרי פונקציה של - - -

עאידה תומא סלימאן: אלה הסכומים של קמפיינים?

מירב כהן: צנוע.

מירב כהן: צנוע.

אווה מדז'יבוז: מאוד צנוע.

אווה מדז'יבוז: ההפקה עצמה היא לא - - -

עאידה תומא סלימאן: והם רוצים שהרשות כולה תחיה מ-5 מיליון?

עאידה תומא סלימאן: זה הזוי.

עאידה תומא סלימאן: אני אומרת לך שזה הזוי.

מירב כהן: אני רגע אומרת את המקום הלא נוח שלי.

מירב כהן: תבינו את האירוע, יושבות ועדות, מקבלות החלטות, כותבים מספרים ושום דבר לא מגובה.

מירב כהן: אז בסוף אנחנו במציאות היום-יומית צריכים לבוא ולהסתדר עם מה שיש.

מירב כהן: לגרד מפה מיליון ומשם מיליון.

מירב כהן: זה המצב.

מירב כהן: עכשיו צריכים לראות, בתקווה שיהיה לנו זמן לעבוד ולבנות תשתית רצינית כמו שצריך, לעשות סדר ולבנות את הדברים בצורה מקצועית גם מבחינת הגיבוי התקציבי של זה.

קריאה: אז מה זה ה-10 מיליון האלה שדובר?

מירב כהן: מעולם לא היה במשרד 10 מיליון לטובת העניין.

מירב כהן: מעולם.

מירב כהן: לא במשרד ולא ברשות.

מירב כהן: גם אותי זה הימם.

עאידה תומא סלימאן: לא, את האמת, זה לא מכוון לאף אחד באופן אישי, אבל זאת ההתקוממות על מציאות שבה מדברים מאוד גבוה בנושא של שוויון מגדרי, כאשר כולנו יודעים, הרי התקציב המגדרי בא כדי לבדוק את ההתאמה בין ההצהרות והתכניות לבין באמת מה מושקע בשטח ומה מוגדר, ולבוא ולחשוב שלרשות יש 5 מיליון שקל בסך הכל, כאשר אני יודעת על מיליונים ומיליארדים ומאות מיליונים שניתנים להרבה נושאים אחרים שהם לא חוצי כלל אזרחי מדינת ישראל כמו הנושא של שוויון מגדרי, זה מעיד באמת על איך מסתכלים על הנושא ועד כמה נותנים לו חשיבות בממשלה כולה.

עאידה תומא סלימאן: אני לא מדברת עכשיו על המשרד, המשרד אני בטוחה שאם היית מצליחה להוציא 100 מיליון תקציב לרשות, לא היית אומרת להם 'לא, אני לא רוצה'.

מירב כהן: עשינו את המקסימום.

עאידה תומא סלימאן: נשמע עוד ארגון.

עאידה תומא סלימאן: מאירה.

מאירה בסוק: אני מנעמ"ת.

מאירה בסוק: הייתי רוצה לדעת איך מתמודדים עם הנושא של ייצוג הולם בוועדות שאנחנו רואים, או איך אתם מתמודדים, אם יש לכם את המאגר, אם אתם עומדים על זה כשאתם רואים ועדה שאין שם נשים, אתם רואים משרות בכירות, לא את הנושאים של להביא לזה שיהיה תפקידים לנשים בשירות הציבורי אלא נושא של הוועדות שאנחנו רואים שבדרך כלל - - -

עאידה תומא סלימאן: ועדות ציבוריות את מתכוונת.

מאירה בסוק: ועדות ציבוריות, שיש בדרך כלל אישה אחת, כל מיני דברים כאלה שאנחנו במשך שנים מנסים להביא לזה שיהיה ייצוג הולם בוועדות ציבוריות.

אווה מדז'יבוז: אני אענה.

אווה מדז'יבוז: קודם כל חד משמעי כן.

אווה מדז'יבוז: המאגר לא נועד אך ורק למשרות, זה גם לוועדות ציבוריות, זה לוועדות איתור, זה אפילו מיועד להופעה בתקשורת כי גם בתקשורת, אני יכולה אגיד מתפקידי הקודם, יש בעיה מאוד בניראות של נשים בנושאים כמו בטחון ומדיניות, אז בכל הנושאים האלה אנחנו גם עובדים למשל בשיתוף עם פורום - - - עם המאגר שלהם כדי להסתנכרן.

אווה מדז'יבוז: מה שהשרה התייחסה באחת המטרות לשנה הקרובה, כרגע אנחנו עובדים ידנית.

אווה מדז'יבוז: אני פניתי לכל המנכ"לים של המשרדים הממשלתיים וביקשתי מהם והם צריכים להגיש לי בחודש הקרוב, את כל המינויים של הוועדות הציבוריות.

מאירה בסוק: גם את הנושא של הדירקטורים שגם בזה יש חוסר רב של נשים?

אווה מדז'יבוז: זה רשות החברות.

אווה מדז'יבוז: אין לנו סמכות בזה.

עאידה תומא סלימאן: כן אבל אפשר לפנות לרשות החברות ולהאיץ בהם שיעשו משהו בעניין הזה.

אווה מדז'יבוז: אני פניתי, הם ביקשו להתייחס לזה כשימונה מנכ"ל בפועל.

אווה מדז'יבוז: פנינו לשם, אנחנו פונים אבל אין לנו בעצם סמכות ישירה.

אווה מדז'יבוז: בעניין של ועדות האיתור, אנחנו כרגע עובדים ידנית וזה חלק מהפיתוח המתוכנן לשנת 2022 שזה יהיה אוטומטי.

אווה מדז'יבוז: חלק מהסינכרון שחייב להיות בין המאגר לבין ועדות האיתור והמכרזים והוועדות הציבוריות של שירות המדינה, כדי שאנחנו לא נצטרך, פשוט לקבץ את זה ולשלוח את זה ידנית.

אווה מדז'יבוז: אז התשובה היא כן, חד משמעית.

עאידה תומא סלימאן: בבקשה.

אבישג עוזרד: שלום ותודה.

אבישג עוזרד: אני ממרכז רקמן.

אבישג עוזרד: גבירתי השרה התייחסה לכך שאחד מנושאי הליבה הוא ייצוג הולם בתפקידים ציבוריים בכירים, ואני רוצה רק להזכיר את הזירה הספציפית של המגזר הדתי ציבורי שבו תת הייצוג של נשים עוד יותר חמור, אם זה במועצות הדתיות, אם זה באספה הבוחרת את הרבנים הראשיים ואת מועצת הרבנות הראשית, ודווקא בזירה הדתית הייצוג של נשים עוד יותר חשוב גם בגלל שהדין הדתי מפלה וגם בגלל שבמשך שנים רבות נשים לא יכלו לכהן בתפקידים האלה.

אבישג עוזרד: לנשים יש זכות לקחת חלק בעיצוב החיים הדתיים בישראל ואני מקווה שהמשרד והרשות נותנים על זה את הדעת ואני אשמח לדעת איזה צעדים נעשים בהקשר הזה.

מירב כהן: בהקשר הזה, זה מתחבר לעבודה שנעשתה מול שר הדתות מתן כהנא שעובד על רפורמה להפוך את הכול לפלורליסטי יותר וגם כלפי נשים.

מירב כהן: אבל אני לוקחת את מה שאת אומרת, זו נקודה חשובה שאנחנו צריכים לתת עליה את הדעת.

מירב כהן: אז נשמח לשתף על זה פעולה.

אבישג עוזרד: אם מדברים על מאגר, אז אפשר גם לחשוב על מאגר של נשים עם הכשרה - - -

מירב כהן: לתחום הזה.

מירב כהן: נקודה מעניינת.

אווה מדז'יבוז: אני רק אציין שיש במאגר ציון לנושא, כי אנחנו כן מודעים לדבר הזה, כמו למגזרים שונים, כמו לחברה הערבית, כמו לנשים יוצאות אתיופיה וכל הדברים האלה, יש רובריקה שמציינת את זה.

אווה מדז'יבוז: כרגע במגזר הציבורי יש משרות ייעודיות לחברה הדתית, אין ייעודי-ייעודי נשים, וזה אולי באמת השלב הבא שנצטרך להגיע אליו.

אווה מדז'יבוז: אבל כן, י שהתייחסות לזה במאגר, כדי שאפשר יהיה לקדם גם בחברה הדתית.

עאידה תומא סלימאן: כן אבל היא דיברה גם על הנושא של מועצות דתיות.

עאידה תומא סלימאן: כלומר לא בתוך הדירקטוריונים הגדולים ובתוך החברות הממשלתיות אלא לעשות שינוי בתוך ההיררכיה הנמצאת או המבנה הקיים היום, שיהיו יותר נשים.

עאידה תומא סלימאן: שם יש צורך בהתערבות נקודתית.

עאידה תומא סלימאן: תמר שוורץ מ"רוח נשית" בבקשה.

תמר שוורץ: שלום ותודה רבה.

תמר שוורץ: בתחילת דבריה ציינה השרה שהיא מתכוונת לקדם את החוק למניעת אלימות כלכלית, זה חוק שאנחנו כתבנו ומנסות לקדם בשש השנים האחרונות, והייתי שמחה לדעת איך כי הוא באמת נתקע לפני קריאה, בהכנה לקריאה שניה ושלישית בוועדת חוקה ולפי מיטב ידיעתי, כרגע בשל התנגדות האוצר לתקצוב מסוים של פקידי סעד לסדרי דין במשרד הרווחה שאמורים לסייע במימוש החוק לכשיושלם.

תמר שוורץ: אני אשמח לדעת איך אפשר להתגבר על המכשול הזה, איך כבוד השרה רואה את האפשרות להתקדם על המכשול הזה ולהתקדם למימוש החוק שכולנו כל כך מחכות לו.

תמר שוורץ: תודה.

מירב כהן: נושא מאוד חשוב.

מירב כהן: אנחנו בסיבוב הקודם קידמנו את זה, זה הגיע להכנה לקריאה שניה ושלישית ואז יצאנו לבחירות.

מירב כהן: בסיבוב הנוכחי שוב פעם ביקשנו לקדם את זה, ואז במשרד הרווחה בעצם העריכו שהעלות של זה היא יותר גבוהה ממה שחזו וצריך תוספת תקציבית.

מירב כהן: היה גם דין ודברים על מה התוספת התקציבית שצריך לזה, ואני גם מכבדת את האמירה שלהם כי בסוף, בואו, אנחנו רוצים חוק שגם יישמו אותו, שיהיה מגובה, ששוב פעם לא נהיה במקום שבו מחוקקים חוקים שלא מגובים בתקציב הנדרש.

מירב כהן: אנשי המקצוע חשבו שהתקציב ששוריין לזה הוא לא מספיק, ואנחנו עכשיו בעבודה מול משרד האוצר להביא את התקציבים הנוספים ואני מקווה שזה ייפתר בקרוב, אבל שם זה נמצא.

מירב כהן: אני עובדת על זה, יש לי ב-to do list כל בוקר לנג'ס למשרד האוצר על העניין הזה.

מירב כהן: זה כל בוקר ברשימת המשימות שלנו.

מירב כהן: אנחנו עובדים על זה הכי חזק שאפשר.

מירב כהן: זה חוק סופר חשוב, חוק סופר מרגש, סופר תקדימי, בראש סדרי העדיפויות שלנו.

עאידה תומא סלימאן: יש עוד מי שרוצה לדבר?

עאידה תומא סלימאן: אני נותנת לכם את האפשרות, הארגונים, להביע את דעתכם עכשיו כאשר השרה נמצאת ולקבל את התשובות במקום.

עאידה תומא סלימאן: שני מ"א.ס.ף".

שני בר טוביה: אני מקדמת מדיניות של פורום ארגוני פליטים ומבקשי מקלט בישראל.

שני בר טוביה: אני רוצה להביא לשולחן ולחדר הזה קבוצה של נשים שהן בין המוחלשות ביותר בישראל ואני מבינה שכרגע הן לא תחת תחומי העיסוק של המשרד ושל הרשות, ואני מדברת על מהגרות ובפרט על מבקשות מקלט.

שני בר טוביה: אני קוראת לשרה ולצוות המשרד וכמובן ליו"ר הוועדה שאני יודעת שהיא אכן כך, להצטרף לגורמים בכנסת ובממשלה שמבקשים לחדול מהמדיניות הרשמית של ממשלות נתניהו כלפי מבקשות ומבקשי המקלט, שזו הייתה מדיניות הדרה רשמית, הדרה כלכלית.

עאידה תומא סלימאן: זה חלק מהדיון מחר.

שני בר טוביה: אני יודעת ואני מברכת על הדיון הזה, ואני אהיה פה גם מחר.

שני בר טוביה: רציתי לנצל בכל זאת את ההזדמנות שהשרה כאן, כי אני יודעת שהמשרד כרגע לא עוסק בקבוצת הנשים הזאת.

מירב כהן: כן.

מירב כהן: אין לנו סמכות לקבל החלטות או לקדם חקיקה בתחום הזה על פי חוק.

מירב כהן: אנחנו כן יכולים להיות גורם מייעץ, מתווך, אבל אין לנו סמכות.

שני בר טוביה: אני חושבת שהמצב הוא כל כך כל כך קשה אחרי 16 שנים שהן כאן משוללות זכויות, שכל מעורבות של המשרד אפילו אם זה לא בענייניי חקיקה, כל מעורבות של המשרד תהיה מבורכת.

שני בר טוביה: אנחנו מדברים על נשים שנמצאות במצב מאוד מאוד קשה והן מצד שני קבוצה מאוד קטנה גם.

שני בר טוביה: זאת אומרת זה כל כך קל וכל כך זול במשאבים לטפל בעניין הזה.

שני בר טוביה: אחת התוצאות הטרגיות, ויו"ר הוועדה מכירה את זה מקרוב, זה ההצטרפות הגוברת של נשים למעגל הניצול המיני ולמעגל הזנות, כתוצאה מההדרה הקשה הזאת שהן סובלות ממנה.

שני בר טוביה: ושוב, אני קוראת לשרה ולמשרד להפנות לזה ולו תשומת לב ראשונית להכיר את הנושא.

שני בר טוביה: תודה.

מירב כהן: כן.

מירב כהן: זה חשוב.

מירב כהן: יש עוד מישהו שרוצה לשאול שאלה?

מירב כהן: עוד אחת ואז אני אסכם.

עאידה תומא סלימאן: נעמה זרביב מנהלת עמותת שוברות שוויון.

נעמה זרביב: שלום.

נעמה זרביב: אנחנו מעמותת "שוברות שוויון" נראה לי שכבר חלק מכירים אותנו.

נעמה זרביב: תודה על הזכות, אני אדבר ממש בקצרה.

נעמה זרביב: כמובן, מטבע הדברים שאנחנו שוברות שוויון, אז אני מתנגדת כמעט לכל דבר שנאמר פה היום בוועדה, אבל אני אגע בשתי נקודות למרות אי ההסכמה, שתהיה נקודה למחשבה.

נעמה זרביב: קודם כל נקודה חיובית שאני מברכת את השרה על הדבר הזה, על המאגר קורות חיים של נשים.

נעמה זרביב: אני חושבת שזו דרך נכונה לקדם נשים.

נעמה זרביב: זאת אומרת שהעבודה תהיה מולנו, שהעבודה תהיה מול נשים שמגישות קורות חיים ואומרים לה 'את מתאימה לפה, את מתאימה לשם, לכי על זה'.

נעמה זרביב: אני חושבת שזו גישה שמכירה במהות נשים, היא יודעת כמה אנחנו לא ניגשות למכרזים והיא בעצם פונה אלינו ולא פונה למדינה לעשות לנו קידומים, שפה אני פונה לנקודה אחת מתוך כל מה שעלה בוועדה.

נעמה זרביב: הסיפור של הטמעת חשיבה מגדרית במשרדי הממשלה או בכלל במדיניות הציבורית.

נעמה זרביב: אני חושבת שהטמעת החשיבה המגדרית הזאת פוגעת בנו כנשים.

נעמה זרביב: אני חושבת שאם אני ניגשת למשרה מול גבר, וודאי שאני יותר טובה ממנו, אני רוצה להתקבל בזכות הכישורים שלי ולא שיגידו 'אה, קידמו אותה כי היא אישה.

נעמה זרביב: חייבו אותם לקבל שוויון, חייבו אותם לייצוג שווה, לכן קיבלנו אותה'.

נעמה זרביב: לא, אני תמיד הייתי במשרות ניהוליות, תמיד נלחמתי על משרות כשגברים היו מקבילים אלי וכשהייתי טובה גם קיבלתי אותן, וכשעבדתי נכון, ואני חושבת שזו צריכה להיות הגישה.

נעמה זרביב: כל הסיפור של הכאילו קידום, דחיפה, הטמעה, אני לא יודעת מה צריך להטמיע במגדר, למה אנחנו באות מהנקודה המקופחת, אנחנו לא מקופחות, אני חושבת שהעולם פתוח, כל הנשים פה הן נשים מאוד משפיעות ומהותיות.

נעמה זרביב: אז אני פשוט שמה סימן שאלה גדול או צער גדול על כל התפיסה הזאת, אני חושבת שכל הקידומים האלה פוגעים בנו.

נעמה זרביב: יש גם מחקרים בחו"ל מה קרה להעדפות מתקנות, מה קרה עם שחורים, לבנים, את מי זה השאיר נמוך ואת מי זה קידם.

נעמה זרביב: בשורה האחרונה, אני שמה סימן שאלה למחשבה ואני כמובן אשמח מאוד להיפגש עם השרה ולדבר יום אחד בארבע עיניים ולהסביר קצת לעומק את העמדות שלנו.

נעמה זרביב: תודה.

מירב כהן: אני אתייחס בקצרה.

מירב כהן: קודם כל למרות שהדברים שלך הם לא פה בקונצנזוס אני חושבת שחשוב שאומרים אותם, ואני אוהבת לשמוע מגוון של דעות ומכבדת.

עאידה תומא סלימאן: את האמת נתתי זכות דיבור על סמך עקרון השוויון.

מירב כהן: מאה אחוז.

נעה זרביב: יפה.

נעה זרביב: תודה רבה.

מירב כהן: גם חשוב לשמוע את זה כי זו גישה שאני פוגשת בעבודה שלי בהרבה מאוד מקומות, שגם אני רואה בה משהו שאני לוקחת וחלק שאני לא לוקחת.

מירב כהן: אני אגיד מה אני אומרת.

מירב כהן: המצב בשורה התחתונה הוא לא טוב.

מירב כהן: הוא לא טוב, לא יכול להיות שאין לנו ייצוג של נשים ולא יכול להיות שהשכר יותר נמוך.

מירב כהן: התוצאה היא בסוף לא טובה.

מירב כהן: וצריך לנתח מה הוביל לשם.

מירב כהן: אני בתפיסת עולמי גם מאוד מאוד נזהרת לתת כביכול הגנות על נשים שבסוף ההגנות האלה עלולות לסמן אותנו כעובדות מסוכנות.

מירב כהן: למשל הרעיון של הארכת חופשת לידה ליותר משנה וכך הלאה, בעיני זה באמת מסוכן.

מירב כהן: אני הייתי מעדיפה לעשות חופשת לידה לגברים לפני שהייתי מקדמת הארכת חופשת לידה לנשים.

מירב כהן: מדוע?

מירב כהן: כי אני רוצה לייצר שוויון.

מירב כהן: כי אני רוצה שכשאישה וגבר יבואו לראיון עבודה הם יהיו מסוכנים באותה מידה.

מירב כהן: אני רוצה שהגברים יהיו מעורבים בחינוך הילד והגידול של המשפחה באותה מידה.

מירב כהן: זה חשוב למען גברים, זה חשוב למען נשים.

מירב כהן: אני חושבת שאחת הבעיות הכי חמורות במשק הישראלי זה שאנחנו עובדים המון שעות, וכדי להתקדם אתה צריך לטחון שעות בעבודה.

מירב כהן: וכשזה המצב, אחד מבני המשפחה צריך להקריב את עצמו כי יש משפחה, ואם אחד עובד כל השעות אז השני צריך להיות בבית, ואז כשאחד מקריב את עצמו במתמטיקה הפשוטה מקריבים את האישה כי השכר שלה יותר נמוך.

מירב כהן: אני חושבת שהפתרון לזה זה לא עוד ועוד הגנות לנשים כמו יצירת סטנדרט שפוי של עבודה במשק הישראלי, ואני מאמינה שזה יהיה טוב לכולם.

מירב כהן: זה מה שאני לוקחת מהדברים.

מירב כהן: אני לא חושבת שאפשר להתעלם ולעצום עיניים אל מול נתונים שהם מאוד מאוד מדאיגים.

מירב כהן: ויכול להיות שעד שנגיע למקום יותר שוויוני ואז נוכל לא לעשות יותר העדפות מתקנות, יש לנו עוד כברת דרך.

עאידה תומא סלימאן: חשוב גם להדגיש שהעדפה מתקנת לא אומרת לקחת אישה פחות מיומנת.

עאידה תומא סלימאן: אנחנו מדברים על מצב שבו גבר ואישה יש להם אותן מיומנויות, אז במקרה הזה לתת לאנשים שיושבים ומקבלים את ההחלטה, שרגע, אם יש להם אותן מיומנויות אז תעדיף במקרה הזה את האישה כדי לסגור את הפער.

עאידה תומא סלימאן: ואת האמת, אני יכולה להבין הרבה ויכוחים, אבל ויכוח עם מציאות קיימת מנקרת עיניים של חוסר שוויון, קשה לי.

עאידה תומא סלימאן: קשה לי עם ויכוח כזה.

עאידה תומא סלימאן: המציאות אומרת בצורה הכי ברורה כן, יש צורך בהטמעת חשיבה מגדרית, כן יש צורך בייצוג יותר טוב, יש צורך בהגנה על נשים מאלימות והמציאות אומרת כאשר מקבלים גם, וטוב שהגברת נמצאת איתנו, נעמה, כדאי מאוד כאשר מתקנים נתונים בעניין האלימות להשתמש בתיקון הזה ולא להמשיך להתעקש על עוד פעם להזכיר סטטיסטיקה שגויה שיצאה מהמשטרה ולהנציח מציאות חדשה כאילו.

עאידה תומא סלימאן: המציאות לא תשתנה אם ניתן סטטיסטיקה מוטעית, ואם נחזור עליה 100,000 פעמים, היא עדיין תישאר אותה מציאות שבה נשים סובלות מאלימות ולא גברים.

עאידה תומא סלימאן: אני רוצה לתת את רשות הדיבור לורד ששון, יו"ר איגוד היועצות למעמד האישה ברשויות המקומיות.

עאידה תומא סלימאן: היא איתנו בזום.

ורד ששון: תודה רבה לח"כ עאידה תומא סלימאן, בוקר טוב לשרה ולאווה מנכ"לית הרשות לקידום מעמד האישה.

ורד ששון: קודם כל אנחנו באמת, בשם היועצות, רוצות להודות על שיתוף הפעולה ועל התקציב שקיבלנו.

ורד ששון: אני חושבת שאנחנו בין הסקטורים היחידים ובטוח שבין התפקידים הסטטוטוריים היחידים שצריכות להיאבק לקבל תקציב לעבודה שלנו, אז אמנם התקציב שיינתן לנו עכשיו הוא לטיפול באלימות אבל היועצות לקידום מעמד האישה מטפלות בכל תחומי מעגל החיים ואנחנו עוזרות לנשות עסקים, עוזרות לנשים מבחינת השכלה, רכישת מקצוע, הטמעת חינוך בגיל הרך ובכל תחומי החיים.

ורד ששון: איך אנחנו אמורות לבצע את העבודה שלנו כשיש לנו תקציב שמיועד רק למניעת אלימות וכשאנחנו יודעות שיש רשויות שיועצות מקבלות סכומים מגוחכים לעשות את העבודה שלהן במהלך השנה.

ורד ששון: אז אנחנו באמת ממש מבקשות שיגויס לנו תקציב נוסף גם לתחומים אחרים.

ורד ששון: בנוסף אנחנו גם פועלות נמרצות להגיש בקרוב תיקון להצעת חוק היועצות שעושה עוול גם לנו כנשים, כיועצות, שאמורות לקדם ולהוביל נשים אחרות וכמובן שגם לנו אין אף יועצת כמעט שעובדת במשרה מלאה, זה בנוסף לעבודה נוספת.

ורד ששון: ואנחנו באמת רוצות לקבל את התמיכה המלאה גם מארגוני הנשים, גם מכל חברות הכנסת ומכל מי שניתן כדי להגיע לשינוי הצעת החוק בעיקר כדי שנוכל לבצע את עבודתנו נאמנה ולסייע לנשים ברחבי הארץ.

ורד ששון: תודה.

מירב כהן: אני אולי אתחבר לדברים ואסכם רגע את החלק שלי.

עאידה תומא סלימאן: בבקשה.

עאידה תומא סלימאן: אני חושבת שגם ננעל את הישיבה.

מירב כהן: אם תרצו, אם יש עוד שאלות אז אנשי המקצוע ישמחו להשיב.

עאידה תומא סלימאן: לא, בינתיים אין עוד שאלות.

מירב כהן: אוקיי.

מירב כהן: כולי תקווה שבשנה הבאה נשב כאן ונרגיש יותר טוב.

מירב כהן: הרשות לקידום מעמד האישה בשנים האחרונות נאלצו לפעול ללא תקציב ללא ממשלות, בתנאים מאוד מאוד קשים ובאמת נעשו מירב המאמצים להביא תוצאות אבל זה לא משרד ממשלתי שגם כשיש לו כסף בבסיס וגם אם אין תקציב שעובר וגם אם אין פונקציות שמתפקדות יש לו את הבסיס שלו והוא עובד ברוטינה.

מירב כהן: זה גוף שברגע שאין יציבות ממשלתית ואין תקציב הוא נחנק.

מירב כהן: וכל ראשי הרשות התמודדו, אני חושבת, בשנים האחרונות עם מציאות כמעט בלתי אפשרית ואני רואה את השנה הקרובה כשנת שיקום.

מירב כהן: ממש שיקום.

מירב כהן: אני משתמשת במילה הזו.

מירב כהן: יש לנו הרבה עבודה לעשות, אני חושבת שנעשה המקסימום האפשרי בתנאי העבודה הבלתי אפשריים שהיו.

מירב כהן: אני בטוחה שאווה וכל הצוות חוו את זה על בשרם.

מירב כהן: כי תבינו, זה לא גוף שיש לו משהו בסיסי שהוא יכול לרוץ איתו.

מירב כהן: ואנחנו נצטרך עכשיו לקחת את התקציבים הקטנים שיש לנו ולהוכיח איתם איך אנחנו ממנפים ועושים יותר ולבנות תכנית עבודה ארוכת טווח, ואני אשמח מאוד לשיתוף פעולה.

מירב כהן: כל ארגוני החברה האזרחית שדיברו היום פרט לאולי ארגון אחד, אנחנו מכירים ועובדים איתם ברמה יום יומית.

מירב כהן: אני אציין גם את עו"ד רותם ארנרייך שהיא היועצת שלי לענייני מגדר שמרכזת ביום-יום את כל העבודה והיא ממש 24/7 סביב הנושא הזה גם.

מירב כהן: אנחנו נצטרך לעבוד מאוד מאוד קשה כדי לבוא למקום טוב יותר ולבוא עם תוצאות שאנחנו גאות בהן ובאמת מחוללות שינוי בחברה הישראלית ואני אשמח מאוד לשיתוף פעולה עם הוועדה, עם ארגוני החברה האזרחית, עם היועצות לקידום מעמד האישה ברשויות המקומיות.

מירב כהן: אנחנו נצטרך לעשות מאמץ גדול.

עאידה תומא סלימאן: תודה רבה כבוד השרה.

עאידה תומא סלימאן: תודה על הנוכחות ועל הדיווח.

עאידה תומא סלימאן: אני חייבת להגיד שאנחנו עומדים מול הזדמנות שבה שנת 2022 היא שנה שבאה בין שני תקציבים.

עאידה תומא סלימאן: אם לא הייתה לנו שליטה על תקציב 2021 כי כבר אושר בסוף השנה, ושנת 2023 אמור להיות תקציב חדש.

עאידה תומא סלימאן: אני מאד מקווה שההזדמנות הזו, השנה הזו תאפשר באמת התערבות יותר מסיבית כי אני מודאגת, אני מודאגת כאשר תיק כזה גדול שנקרא שוויון מגדרי שיש בו התעסקות בעיצוב פניה של החברה הישראלית, לחברה יותר צודקת ויותר שוויונית, יותר מכבדת את היכולות של הנשים, מקצים תקציבים פעוטים כאלה.

עאידה תומא סלימאן: אני חושבת שהממשלה שפעם ראשונה מזה כל כך הרבה שנים מקימה קבינט מגדרי, אני מאוד מקווה שהשנה הזו תהיה הזדמנות גם שהרשות תפעל בעניין הטמעת תקצוב מגדרי או ניתוח תקצוב מגדרי כך שהתקציב שיתחילו או-טו-טו להכין אותו, עוד כמה חודשים, יתחילו מלכתחילה לחשוב בצורה שוויונית ויבנו את התכנית כדי לתקן את המעוות.

עאידה תומא סלימאן: התקציב שהועבר השנה בעיני, לאחר ניתוח, והיו פרסומים רבים על זה ואנחנו מקיימות דיון מיוחד על הנושא הזה, הוא מאוד מאוד לא שוויוני כלפי נשים.

עאידה תומא סלימאן: הבעיה שלי לא בתוצר הסופי אלא שאין בו, מוטמע בתוכו תכניות שיסגרו את הפערים ולצערי בשנתיים האחרונות לא נעשתה עבודה אינטנסיבית מול המשרדים, אני מאוד מקווה שהפעם כפי שנאמר יש מיקור חיצוני, אני מאוד מקווה שהעבודה תיעשה, צריך להעביר את המשרדים הכשרות, צריך שיתחילו לחשוב בצורה אחרת.

עאידה תומא סלימאן: אני מאוד מקווה.

עאידה תומא סלימאן: בעניין 1325 והצוות המוקם ובעניין הפיילוט לחינוך לשוויון מגדרי אשמח אם אני גם אבין מה כולל הפיילוט כי בסופו של דבר לא כל הגננות יודעות לחנך לשוויון מגדרי, איך בדיוק נבחרו, התכנית המלאה.

אווה מדז'יבוז: משרד החינוך, אין בעיה.

מירב כהן: אם תרצי אווה תרחיב על זה עכשיו.

אווה מדז'יבוז: לא, עכשיו אין - - -

עאידה תומא סלימאן: היא אומרת שזה משרד החינוך.

מירב כהן: לא, אבל יש לנו - - -

עאידה תומא סלימאן: אוקיי.

עאידה תומא סלימאן: בינתיים אנחנו נמשיך לעבוד מול המשרד ואני מאוד מקווה שנצליח להביא עוד בשורות טובות.

עאידה תומא סלימאן: תודה רבה לכולם.